Priatelia, 
tešíme sa, že ste sa rozhodli zapojiť sa do nášho grantového programu. Nasledujúce informácie vám pomôžu premeniť váš dobrý nápad na projekt a napísať ho tak, aby bol úspešný. Keby ste potrebovali radu, nebojte sa pýtať! Obráťte sa na finančnú a projektovú pracovníčku Annu Ondrejkovú (ondrejkova@unss.sk) alebo metodičku rozvoja spolkovej činnosti Dušanu Blaškovú (blaskova@unss.sk), ktoré vám ochotne poradia a pomôžu pri hľadaní témy a spracovaní projektu. Tento materiál Vás zorientuje v tom, ako postupovať pri vypĺňaní formulára žiadosti o grant ÚNSS. Prajeme veľa radosti z písania a realizácie Vašich projektov! 

Čo a kde do formulára o grant?

Tabuľky v úvode žiadosti
•	Tabuľka č. 1 Hlavička žiadosti: túto tabuľku nechajte prázdnu, pretože údaje do nej vpisuje Úrad ÚNSS
•	Tabuľka č. 2 Údaje o žiadateľovi: tu uveďte základné kontaktné údaje ako názov vašej organizačnej zložky, jej sídlo, číslo účtu, meno vedúceho a jeho mailový a telefonický kontakt. Do tabuľky napíšte údaje o osobe zodpovednej za projekt. Môže, ale nemusí to byť tá istá osoba. O podporu projektu napr. môže žiadať krajská rada, ale danú aktivitu nebude viesť priamo jej predseda, ale niektorý z jej členov. Do posledných riadkov tabuľky vpíšte názov projektu, oblasť podľa grantových podmienok (nájdete ich v súbore s názvom Podmienky grantového kola na rok 2019), počet organizátorov a predpokladaný počet účastníkov projektu. Všetky údaje, prosím, dôsledne skontrolujte.
•	Tabuľka č. 3 Finančné údaje: starostlivo si vypočítajte prostriedky, ktoré na projekt potrebujete. Nezabudnite, že váš vklad musí byť vo výške minimálne 20% z celkových nákladov. 

Informácie o projekte

Charakteristika a cieľ projektu
Ide o najobsiahlejšiu časť formulára, pretože práve ňou presvedčíte členov grantovej komisie o tom, že váš projekt je potrebný a zmysluplný. V úvode popíšte súčasný stav, napr. nedostatok príležitostí na trávenie voľného času pre ľudí so zrakovým postihnutím, nízka informovanosť v niektorej oblasti, veľký záujem členov a klientov o konkrétny kurz či seminár a pod. 
Nechceme, aby ste sa s projektom natrápili a napokon by tento kvôli viac či menej vážnym nedostatkom nesplnil podmienky či nebol schválený , preto si tému vyberte naozaj starostlivo. Zdôrazňujeme to preto, že v minulosti boli prípady, kedy chceli nižšie organizačné zložky (základné organizácie, kluby a pod.) v rámci projektu realizovať aktivity, ktoré poskytuje krajské stredisko adresne a bezplatne. To však nie je možné. Ak by sa napr. základná organizácia chcela venovať výcvikom sociálnej rehabilitácie, kurzom priestorovej orientácie a samostatného pohybu či nácvikom sebaobslužných činností, a žiadala na to finančnú podporu z grantu ÚNSS, je veľmi pravdepodobné, že projekt podporený nebude. Ak by ste mali pochybnosti, či Váš nápad nespadá do tejto kategórie, radšej sa poraďte s kompetentnými pracovníkmi ÚNSS.
Veľkou výhodou projektu je, ak sa vám podarí pripraviť postupy či nájsť riešenia, ktoré pomôžu aj iným základným organizáciám či klubom ÚNSS. Slovom, ak budú výstupy prenosné a prinesú osoh pre širšiu skupinu, nie len pre účastníkov vášho projektu. Ďalším plusom je, ak výstupy z vášho projektu môžete prezentovať širokej verejnosti a zvyšovať tak povedomie o schopnostiach a možnostiach sebarealizácie ľudí so zrakovým postihnutím.
V tejto časti formulára stručne popíšte:
•	súčasný stav: hodnotitelia si musia byť istí, že práve táto aktivita a práve vo vašom kraji či vašej základnej organizácii je práve v tomto čase potrebná a predkladaným projektom pomôžete riešiť danú situáciu 
•	metódy a postupy, ktorými dosiahnete stanovený cieľ: napr. pravidelne sa opakujúce kurzy, semináre, školenia s odborníkmi a pod. 
•	návrh plánovaných aktivít: priblížte témy jednotlivých stretnutí 
•	opis očakávaných, odhadovaných výsledkov a dopadov na cieľovú skupinu. 
Dbajte na to, aby cieľ projektu korešpondoval s podmienkami, ktoré sú uvedené v grantovej schéme a s aktuálnou výzvou grantovej komisie (na každý rok sa vyhlasuje iná).
Stručne popíšte:
•	čo chcete projektom dosiahnuť: napr. rozšíriť možnosti voľno-časových aktivít pre nevidiacich a slabozrakých, osvojiť si nové zručnosti, rozvíjať ich talent a schopnosti, zvýšiť povedomie o problémoch nevidiacich a slabozrakých a možnostiach ich riešenia (ak ide o osvetové akcie pre širokú verejnosť) a pod. 
•	aké zmeny projekt prinesie: napr. zvýšenie informovanosti nevidiacich a slabozrakých v danej problematike, podpora zručností, schopností a talentu, v konečnom dôsledku zvýšenie kvality života nevidiacich a slabozrakých 
•	aký bude význam týchto zmien: napr. rozvoj nevidiacich a slabozrakých v určitej oblasti, pravidelné stretávanie sa, vzájomná výmena skúseností, 
•	aké sú vaše čiastkové ciele: napr. podporiť sebarealizáciu nevidiacich a slabozrakých, túžbu pracovať na sebe, zdokonaliť sa, prilákať nových záujemcov o činnosť ÚNSS 

Cieľová skupina (Pre koho je určený váš projekt?)
Často je viacero skupín, na ktoré bude mať váš projekt dosah. Primárnou cieľovou skupinou sú zväčša nevidiaci a slabozrakí. Môže to byť stanovené takto široko, môžete to zúžiť na ľudí so zrakovým postihnutím z vášho kraja, vašej základnej organizácie či klubu. Záleží to od počtu účastníkov aktivity, od toho, či je otvorená aj pre nových ľudí, alebo je potrebné, aby mala skupina absolvované určité kurzy, získané konkrétne vedomosti, na ktorých sa bude stavať. Cieľovou skupinou však môže byť aj odborná či laická verejnosť, pracovníci úradov, škôl a pod.. Ak sú napr. jedným z výstupov projektu výstavy diel ľudí so zrakovým postihnutím, ide o zvyšovanie povedomia o činnosti a schopnostiach nevidiacich a slabozrakých a teda osvetu.
sekundárne cieľové skupiny tvoria ľudia, ktorých sa projekt dotkne nepriamo, alebo budú z výsledkov a riešení projektu ťažiť po jeho skončení. Napríklad ak krajské stredisko realizuje pod vedením skúsenej psychologičky kurzy na vyrovnanie sa s postihnutím, prítomní rehabilitační inštruktori môžu nadobudnuté vedomosti a skúsenosti využiť aj pri klientoch, ktorí sa priamo na kurzoch nezúčastnili. Alebo ak základná organizácia pripraví v rámci projektu manuál, môžu ho ponúknuť všetkým nevidiacim a slabozrakým a môže sa používať aj po skončení daného projektu. 

Časový plán organizácie aktivít súvisiacich s realizáciou projektu
V tejto časti bližšie charakterizujte, kde, ako často a v akom období sa budete stretávať. Všetky plánované aktivity uveďte chronologicky, teda tak, ako budú po sebe nasledovať. Samozrejme, musíte brať ohľad na ciele projektu (čiastkové i celkové). Grantovej komisii pomôže pri rozhodovaní, ak uvidí, že máte projekt naozaj premyslený: počítate so zabezpečením technickej (vybavenie priestorov, ubytovanie, strava...) i materiálnej stránky projektu (nákup materiálu), s napĺňaním obsahu projektu (realizácia kurzov, príprava metodík a pod.). ...). Pri jednotlivých aktivitách je dobré uviesť konkrétnu osobu, ktorá bude za ňu zodpovedná. 
Dajte si pozor, aby sa tieto stretnutia neprelínali s termínmi celoslovenských akcií, napr. s hlavným zbierkovým dňom Bielej pastelky, Dňom bielej palice a pod.

Program akcie
Táto časť formulára má skôr technický charakter. Projekt môže byť realizovaný ako viacdňová pobytová akcia, opakované školenia, pravidelná činnosť klubového charakteru a pod. a pred začiatkom projektu musíte mať o ňom konkrétnu predstavu.
Pri jednorazových akciách nezabudnite uviesť :
•	začiatok a koniec akcie 
•	miesto konania (iba ak to v čase predkladania projektu už viete)
•	časový harmonogram akcie: čas príchodu, čas odchodu, čas aktívnej práce spolu s názvom konkrétnej aktivity, čas oddychu, v prípade viacdňových akcií pripíšte aj denný režim

Pri pravidelných činnostiach nezabudnite uviesť :
•	obdobie trvania aktivít: napr. od polovice mája do konca decembra 
•	kedy sa budú pravidelné stretnutia konať: napr. každý párny štvrtok o 15:00 hod.
•	kde sa budú konať: napr. v priestoroch krajského strediska či základnej organizácie 
•	obsah stretnutí: čomu sa konkrétne budete venovať

Programoví garanti projektu
Každý projekt by mal mať obsahovú náplň zastrešenú odborníkom. Programovým garantom musí byť človek, ktorý má s danou témou skúsenosti. Vždy uveďte konkrétne mená, funkciu, zamestnanie, resp. organizáciu, v ktorej pôsobia, príp. odbornosť. Tieto údaje musí byť grantová komisia schopná overiť na internete, takže si dajte záležať na ich aktuálnosti. 

Spolupráca v rámci projektu
Niektoré projekty si môžete organizačne aj obsahovo zabezpečiť sami. Aj v takomto prípade však do formulára vpíšte všetkých ľudí, organizácie, úrady, s ktorými budete počas riešenia projektu komunikovať. Spolupracovníkom môže byť napr. obecný úrad, ktorý vám zabezpečí priestory, úrad práce, ktorý zabezpečí odbornú prednášku a pod.
Niekedy sa údaje v tejto položke môžu zhodovať s odbornými garantmi.

Propagácia
V tejto časti veďte spôsoby, akými plánujete rozšíriť informácie o vašom projekte, úspechoch a dopadoch jednotlivých aktivít. Môže ísť o príspevky na internetových stránkach ÚNSS, na Facebooku ÚNSS, KS či ZO, články v časopisoch určených pre ľudí so zrakovým postihnutím, ale aj v regionálnych periodikách, rôzne výstavy diel nevidiacich a slabozrakých účastníkov projektu, rozhovory v rádiu či televízii a pod. Cieľovou skupinou môžu byť ľudia so zrakovým postihnutím (slepecké časopisy, ústne podanie a pod.), odborníci (napr. im posuniete informácie o metódach práce nevidiacich a slabozrakých) a širšia verejnosť (napr. informácie o problémoch ľudí so zrakovým postihnutím a o možnostiach ich riešenia.

Výsledky (výstupy, ktoré chcete dosiahnuť realizáciou projektu) 
Výsledky vyjadrite kvalitatívne i kvantitatívne. 
Medzi kvantitatívne ukazovatele patrí napríklad:
•	počet ľudí, ktorí sa na projekte zúčastnia: rozdeľte ich podľa cieľových skupín
•	počet aktivít, seminárov, školení a pod.
•	počet ľudí, ktorí sa na jednotlivých aktivitách zúčastnia: koľko ľudí absolvuje kurz, pobytovú akciu a pod.
•	počet propagačných výstupov: napr. článkov, metodík, zborníkov, CD, rozhovorov v rádiu, televízii, výstav a pod. 

Medzi kvalitatívne ukazovatele patrí napríklad:
•	zvýšenie povedomia širokej verejnosti o živote a činnosti nevidiacich a slabozrakých 
•	zefektívnenie a zintenzívnenie spolupráce medzi inštitúciami: napr. medzi vami a školou, úradmi, rôznymi regionálnymi kultúrnymi, športovými či vzdelávacími inštitúciami
•	zlepšenie podmienok pre vašu činnosť a kvalitu vašej práce 

Stručné odporúčanie projektu
Odporúčanie nie je potrebné pri každom projekte. Dajte si však pozor na prípady, kedy sa vyžaduje, aby ste zbytočne neprišli o body. O odporúčanie požiadajte človeka, ktorý vie objektívne posúdiť hodnotu, potenciálny prínos i realizovateľnosť projektu. Musí vedieť zohľadniť regionálne špecifiká, ktoré sa projektu môžu týkať (počet aktívnych členov, možnosti na spoluprácu, na propagáciu,…). Samozrejme, odporúčanie nemôže písať človek, ktorý sa sám bude podieľať na realizácii projektu. Uviesť treba meno, funkciu a zamestnanie človeka, ktorý odporúčanie vypracoval. 

Odporúčanie žiadosti je povinné v týchto prípadoch: 
•	ak ste základná organizácia alebo klub s miestnou alebo krajskou pôsobnosťou, musíte mať písomné odporúčanie predsedu krajskej rady ÚNSS;
•	ak predkladáte žiadosť ako základná organizácia či klub a vaším členom je predseda krajskej rady, písomné odporúčanie vám musí napísať podpredseda krajskej rady;
•	ak ste základná organizácia, krajská rada alebo klub a pri niektorej z projektových aktivít počítate so zapojením pracovníkov krajského strediska, potrebujete písomný súhlas vedúceho krajského strediska;
•	ak ste klub ÚNSS s celoslovenskou pôsobnosťou, k žiadosti o podporu musíte priložiť odporúčanie oddelenia Úradu ÚNSS (o ktoré oddelenie pôjde, závisí od zamerania plánovanej aktivity).